રાત્રના સાડા બાર થયા હતા. ગ્રાસોબિઓના બ્રાન્ડેડ નાઈટવેરમાં સજ્જ ગુલાલ કયારનીયે મલ્હારના મેઈલ ચેક કરી રહી હતી. પહેલીવાર બ્લેન્ક મેઈલથી લઈને છેલ્લે આવેલા એના મેઈલના એક એક શબ્દને એ રીપીટેડલી વાંચી રહી હતી. એ વિચારી રહી હતી કે દોઢ બે મહિનામાં તો બંને કેટલાં ક્લોઝ થઈ ગયાં હતાં. જો ગોડને ગમતું હશે તો વચ્ચે રહેલું આ ક્લોથ્સનું અને હવાનું આવરણ પણ હટી જશે એટલા કલોઝ પણ થઈ જશે. ગુલાલ એના જ વિચાર પર શરમાઈ ગઈ.આ બધું થયું હતું માત્ર ઈન્ટરનેટને કારણે. બંને આટલાં નિકટ આવ્યાં હતાં ફક્ત મેઈલ અને મેસેજ થ્રુ. આ સાયબર જગત પણ ગજબ છે. જેને ક્યારેય જોયા ના હોય, સાંભળ્યા ના હોય, સ્પર્શ્યા ના હોય એની સાથે પણ ઇશ્ક કરાવી દે. છેલ્લાં દસ વર્ષમાં માત્ર નેટ થ્રુ કેટલા યંગસ્ટર્સ વચ્ચે લવ થયો હશે કે મેરેજ થયાં હશે. ફેઈસબુક, ટ્વીટર, આ બધાંનાં નામ જુદાં હતાં પણ કામ તો એક જ હતું. દૂર દૂર રહેતા અજાણ્યા લોકોને પાસે લાવવાનું. ક્યારેક તો એટલા પાસે કે વચ્ચે હવાનું આવરણ પણ ના રહે. ગુલાલના વિચારો ગૂલેલમાંથી છૂટેલા પથ્થર જેમ કયાંયના ક્યાંય ફંગોળાઈ રહ્યા હતા.